b'\n_START_ARTICLE_\nSlatnar\n_START_SECTION_\nPodjetje Slatnar\n_START_PARAGRAPH_\nPodjetje je registrirano z imenom Peter Slatnar S.p., Kovinostrugarstvo v Cerkljah.\n_START_SECTION_\nZgodovina\n_START_PARAGRAPH_\nS podjetjem je za\xc4\x8del o\xc4\x8de Petra Slatnarja, prav tako z imenom Peter, ki je doma postavil kovinarsko predelovalno delavnico. Peter Slatnar mlaj\xc5\xa1i je bil v mladosti smu\xc4\x8darski skakalec in se je po kon\xc4\x8dani \xc5\xa1portni karieri posvetil izdelkom iz te bran\xc5\xbee.\n_START_SECTION_\nVezi Slatnar\n_START_PARAGRAPH_\nV smu\xc4\x8darske skoke je prodrl z inovativno izdelavo petnega dela vezi, ki omogo\xc4\x8dajo ve\xc4\x8djo varnost. Vez je pod blagovno znamko Slatnar Carbon izdelal leta 2006 na pobudo sokrajana in trenerja Janija Grilca. Slatnarjeva vez se je med skakalci dobro prijela in jo je do leta 2012 uporabljala \xc5\xbee preko polovica tekmovalcev. _NEWLINE_V letu 2016 ima v programu vezi (angle\xc5\xa1ko: bindings) tri razli\xc4\x8dne modele, in sicer profesionalni Air bindings in nekoliko cenej\xc5\xa1i Evo bindings modela, ki prideta v \xc5\xa1tirih razli\xc4\x8dicah vsak. Potem je tu \xc5\xa1e tretji, Junior bindings model, ki je namenjen najmlaj\xc5\xa1im in ga ponujajo v \xc5\xa1estih razli\xc4\x8dicah.\n_START_SECTION_\nSkakalni \xc4\x8devlji Slatnar\n_START_PARAGRAPH_\nPo prodoru z vezmi se je posvetil \xc5\xa1e programu \xc4\x8devljev za skakalce izdelane iz karbona. Izdelujejo tri vrste smu\xc4\x8darsko skakalnih \xc4\x8devljev, za \xc4\x8dlane, za najmlaj\xc5\xa1e ter univerzalne.\n_START_SECTION_\nElan opustil, Slatnar prevzel\n_START_PARAGRAPH_\nDolgoletni proizvajalec skakalnih smu\xc4\x8di Elan je leta 2016 izstopil iz te bran\xc5\xbee, ki velja za zelo ni\xc5\xa1no, dokaj posebno ter predvsem za majhno po prometu. Tedaj je v zadevo vsko\xc4\x8dil Peter Slatnar in se dogovoril za prevzem nadaljnjega poslovanja pod svojo blagovno znamko Slatnar. Za za\xc4\x8detek so opremo in stroje najeli od Elana, prav tako so v proizvodnji ostali ljudje, ki imajo dolgoletne izku\xc5\xa1nje z delom na tem podro\xc4\x8dju. Tako je pri\xc5\xa1lo zelo hitro po Elanovi odpovedi do nove re\xc5\xa1itve in zgolj dober mesec dni kasneje so pri Slatnarju predstavili svoje nove smu\xc4\x8dke. Tako gre Petru Slatnarju zahvala, da je v Sloveniji ostala proizvodnja skakalnih smu\xc4\x8dk. Izdelava bo zaenkrat \xc5\xa1e naprej potekala na Elanovi lokaciji, poleg Slatnarja pa sta za obdr\xc5\xbeanje programa zaslu\xc5\xbena tudi Smu\xc4\x8darska zveza Slovenije, ki je pomagala pri dogovoru, zadevo pa je podprlo tudi podjetje Delavska hranilnica z delnim sponzoriranjem.\n_START_SECTION_\nSmu\xc4\x8di Slatnar carbon\n_START_PARAGRAPH_\nPri Slatnarju izdelujejo dva modela skakalnih smu\xc4\x8di, tekmovalne imenovane World Cup Skis Slatnar Carbon, ki prihajajo v treh razli\xc4\x8dicah in tiste za najmlaj\xc5\xa1e imenovane Junior Skis Slatnar Carbon. Njegove smu\xc4\x8dke \xc5\xbee v \xc5\xa1tartu uporabljajo \xc5\xa1tevilni vrhunski tekmovalci, poleg ostalih oba zmagovalca zadnje elanove sezone 2015-16 svetovnega pokala, Peter Prevc in Sara Takana\xc5\xa1i.\n_START_SECTION_\nPrve zmage na Slatnarjevih smu\xc4\x8deh\n_START_PARAGRAPH_\nDo prve zmage v Svetovnem pokalu za Slatnarjeve smu\xc4\x8di so pri\xc5\xa1li na njihovi prvi tekmi sploh, in to po zaslugi Domna Prevca, ki je zmagal 25. novembra 2016 na prvi tekmi sezone 2016-17. Prav tako je bilo v \xc5\xbeenski konkurenci, kjer je 2. decembra 2016 na prvi tekmi zmago dosegla Japonka Sara Takana\xc5\xa1i. Tako so z Slatnarjevimi smu\xc4\x8dmi pri\xc5\xa1li do zmag na njihovih prvih tekmah v obeh konkurencah, mo\xc5\xa1ki in \xc5\xbeenski.\n_START_SECTION_\nPripomo\xc4\x8dki Slatnar\n_START_PARAGRAPH_\nPoleg omenjenega izdeluje \xc5\xa1e razne manj\xc5\xa1e naprave in pomagala, ki se jih tudi uporablja pri smu\xc4\x8darskih skokih.'